**FATIMAI ZARÁNDOKLAT PORTUGÁLIAI KÖRUTAZÁSSAL**

2020. október 23-28. (6 nap / 5 éjszaka)

**LELKIVEZETŐK: Hortobágyi Arnold bencés atya és Tete Remis verbita atya**

**Programvázlat:**

**1. nap:** kiutazás, transzfer a fatimai szállodába.

**2. nap:** egész napos zarándokprogram **Fatimában**.

**3. nap:** **Batalha** (Győzedelmes Szűz Mária domonkos apátság), **Óbidos**, **Sítió** (Nossa Senhora de Nazaré templom), **Nazaré** (óceánpart).

**4. nap:** **Cabo da Roca** (az európai kontinens legnyugatibb pontja), **Lisszabon** (városnézés).

**5. nap: Coimbra** (városnézés), **Tomar** (Krisztus-rendi kolostor).

**6. nap:** transzfer a repülőtérre, hazautazás.

**RÉSZLETES PROGRAMLEÍRÁS**

**1. nap:** Találkozás a budapesti repülőtéren a délutáni órákban, utazás a 16:20-kor induló menetrend szerinti járattal **Lisszabonba.** Transzfer **Fatimába**, szobák elfoglalása a szentélytől 400 méterre lévő szállodában (5 éj).

**2. nap:** Egész napunkat **Fatimában** töltjük. 1917. május 13-án a településhez közeli Cova da Iria (Béke völgye) nevű helyen három pásztorgyermeknek, Lúciának és unokatestvéreinek, Ferencnek és Jácintának jelent meg a Szűzanya. Fél éven át, összesen hat alkalommal jelent meg Mária, aki mindig megtérést, imádságot, bűnbánatot és engesztelést kért, és három titkot bízott a gyerekekre. Fatima azóta a világ egyik legnagyobb Mária-kegyhelye lett, évente milliók zarándokolnak ide. Napunkat a **magyar kálvárián** kezdjük, mely az emigrációban élő magyarok adományaiból épült azon az útvonalon, melyet a pásztorgyerekek nap mint nap megjártak. Keresztutat járunk, majd betérünk a **Szent István kápolnába**. Ezután a közeli Aljustrelben felkeressük a **látnokok házait**. Innen a régi búcsújáró **Rózsafüzér Királynője** **bazilikához** utazunk, ahol a három látnokot helyezték örök nyugalomra. A bazilika előtti hatalmas téren, a jelenések pontos helyén áll a **Jelenések kápolnája.** Az itt található Mária kegyszobor a látnok gyermekek leírása alapján készült. Szentmise és egyéni elmélkedés a jelenések helyszínén. Ellátogatunk a tér másik végében álló modern **Szentháromság templomhoz**, melynek alapkövét Szent Péter sírjából vették, és a világ egyik legnagyobb katolikus templomaként tartják számon. Közös programunk befejezéseként **Kondor Lajos atya szobrát** keressük fel. A verbita szerzetes Fatimában szolgált, ő vezette Ferenc és Jácinta boldoggá avatásának előkészítését, valamint nagy szerepet vállalt a magyar keresztút és kápolna felépítésében. Késő délután szabadprogram, majd este **rózsafüzér** és **gyertyás körmenet** a Jelenések kápolnájánál. Ilyenkor sok ezer gyertya lángja lobban fel, a teret pedig megtölti a világ minden tájáról ide érkező zarándokok Ave Maria éneke.

**3. nap:** A középkori Mária-tisztelet egyik fontos helyszínére, **Batalhába** látogatunk, ahol a portugál gótika remekművét, a **Győzedelmes Szűz Mária domonkos apátságot** keressük fel. Az UNESCO védelme alatt álló, Világörökség részét képező épületegyüttes gyönyörűen díszített Királyi kerengője és Befejezetlen kápolnája a mánueli stílus gyöngyszeme. Közös imádság után egy festői kisvárosba, **Óbidosba** utazunk: séta a középkori várfallal körülvett település fehérre meszelt házai között. A délután hátralévő részét az óceán partján töltjük. Először siklóval a meredek sziklafalon álló **Sítioba** látogatunk, ahol a **Nossa Senhora de Nazaré templomban** felkeressük a Nazaréi Miasszonyunk nagy becsben őrzött kegyszobrát, majd megcsodáljuk a tengerpart panorámáját. Innen visszaereszkedünk **Nazaré** halászfalujába, ahol szabadprogram keretében, jó idő esetén megmártózhatunk az Atlanti-óceánban.Este rózsafüzér és gyertyás körmenet a Jelenések kápolnájánál.

**4. nap:** Reggel az európaikontinens legnyugatibb pontjához, a **Cabo da Rocához** utazunk, ahol az óceánparton magasodó sziklaszirten csendesen elmerülünk a teremtett világ szépségében. Innen Portugália fővárosába, **Lisszabonba** visz az utunk. Először az eklektikus **Sé katedrálishoz** megyünk, majd a **Szent Antal templomot** keressük fel, amely annak a háznak a helyen áll, ahol Páduai Szent Antal született. Szentmise után belvárosi sétánkat a Kereskedők terén folytatjuk, majd a hangulatos Augusta sétálóutcán keresztül érkezünk a Rossio térre. Szabadidő után programunk következő állomása a **Szent Jeromos kolostor temploma** lesz, majd a **Belém tornyot** és a **Felfedezők Emlékművét** keressük fel. Visszautazás Fatimába, este rózsafüzér és gyertyás körmenet a Jelenések kápolnájánál.

**5. nap:** Elsőként a Mondego folyó feletti dombtetőre épült **Coimbra** egyetemi városába utazunk. Óvárosi sétánkat a **Szent Kereszt templomnál** kezdjük, amelynek belső falait 18. századi színpompás csempék díszítik. Innen a 12. századi **Régi Katedrálishoz** sétálunk, kívülről megtekintjük a **Régi Egyetem** épületét, ahová a mánuelita stílusú Porta Férreá kapun keresztül érkezünk, majd a **Szent Teréz karmelita kolostort** keressük fel, ahol sokáig Lúcia nővér élt teljes visszavonultságban. Délután **Tomarba** utazunk, ahol a Világörökség listáján szereplő **Krisztus-rendi kolostort** látogatjuk meg. A kolostor eredetileg a templomos rend számára épült a 12. században. Arról nevezetes, hogy templomát a jeruzsálemi Szent Sír bazilika mintájára emelték, de említésre méltó a hét belső kerengője is. Este rózsafüzér és gyertyás körmenet a Jelenések kápolnájánál.

**6. nap:** Kora reggel transzfer a lisszaboni repülőtérre. Hazautazás a 11:05-kor induló menetrend szerinti járattal, érkezés Budapestre 15:40-kor.

**Utazás:** menetrend szerinti repülőjárattal, légkondicionált autóbusszal

**Szállás:** hotel \*\*\* (2 és 3 ágyas fürdőszobás szobák).

A szálloda 400 méterre van a szentélytől, így az gyalogosan pár perc alatt elérhető.

**Ellátás:** félpanzió (reggeli és vacsora)

**Szolgálat:** lelkivezetés, zarándok- idegenvezetés

**Teljes részvételi díj: 222.000 Ft/fő**, mely tartalmazza az utazást menetrend szerinti repülőjárattal Lisszabonba és vissza Budapestre (1 db kézipoggyásszal és 1 db 23 kg-os poggyásszal), a repülőtéri illetéket, a helyi autóbuszos közlekedés árát, a szállást 5 éjszakára félpanziós ellátással, az EUB Air Top csoportos utasbiztosítást, valamint a zarándok- idegenvezetést.

**A részvételi díj nem tartalmazza** a belépőjegyeket, az idegenforgalmi adót és a szervízdíjakat (70 Euró/fő).

**Jelentkezni Székely Szilviánál lehet a +36 30 428 15 56-os telefonszámon.**



Engedélyszám: U001796

Pozíciószám: PT-1023-20